Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2004/C 98/09)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Αριθμός φακέλου που δίδεται από το κράτος μέλος: 110

1. Αρμόδια υπηρεσία του κράτους μέλους Ονομασία: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Τίτλος: Paseo Infanta Isabel, 1, E-28071 Μαδρίτη

Τηλέφωνο (34) 913 47 53 94

Φαξ (34) 913 47 54 10

2. Αιτούσα Ομάδα 2.1. Ονομασία: Asociación de Panaderos de Cea

2.2. Διεύθυνση: Carretera de Castrelo, E-32141 Cea (Ourense)

2.3. Σύνθεση: Παραγωγοί/μεταποιητές (x) άλλοι ( )

3. Τύπος του προϊόντος: Προϊόν αρτοποιίας - Κλάση 2.4.

4. Περιγραφή της συγγραφής υποχρεώσεων (Σύνοψη των όρων του άρθρου 4 παραπομπή 2)

4.1. Ονομασία: "Pan de Cea"

4.2. Περιγραφή: Το προϊόν που καλύπτεται από την Προστατευόμενη Γεωγραφική Ένδειξη (ΠΓΕ) "Pan de Cea" είναι ένα ψωμί που παρασκευάζεται με σιτάλευρο αναμεμειγμένο με πόσιμο νερό και βρώσιμο αλάτι, στο οποίο προστίθεται, για τη ζύμωσή του, προζύμι που λαμβάνεται από προηγούμενο ζύμωμα. Το ζύμωμα πραγματοποιείται σε διαδοχικά στάδια σύμφωνα με την παραδοσιακή τεχνική της περιοχής, βάσει μίας επίπονης μη βιομηχανικής διεργασίας. Τέλος, η ζύμη ψήνεται σε φούρνους από γρανίτη με σχέδιο χαρακτηριστικό της περιοχής, οι οποίοι προθερμαίνονται με καυσόξυλα.

Τα ιδιαίτερα χαρακτηριστικά του ψωμιού θα είναι τα ακόλουθα:

- Σχήμα των καρβελιών: μακρόστενα και με στρογγυλεμένες άκρες, παρουσιάζοντας στο κέντρο του άνω μέρους τους μια εγκάρσια εγκοπή που ονομάζεται "fenda", η οποία προσδίδει στο καρβέλι τη χαρακτηριστική του εμφάνιση, με δύο ίσα εξογκωμένα τμήματα που μοιάζουν σαν να είναι συναρμολογημένα μεταξύ τους.

- Μορφές παρουσίασης: υπάρχουν δύο μορφές παρουσίασης, οι οποίες διαφέρουν ανάλογα με το βάρος και τις διαστάσεις:

- Καρβέλι ή "Poia":

- Βάρος μεταξύ 1 και 1,2 kg.

- Αναλογία πλάτος/μήκος περίπου 1/2, με πλάτος μεταξύ 15 και 18 cm και μήκος μεταξύ 32 και 38 cm.

- Μισό Καρβέλι ή "Molete":

- Βάρος μεταξύ 0,5 και 0,6 kg.

- Αναλογία πλάτος/μήκος περίπου 1/2, με πλάτος μεταξύ 9 και 11 cm και μήκος μεταξύ 22 και 27 cm.

- Corteza (κόρα):

- Χονδρή, με πάχος μεταβλητό ακόμη και στο ίδιο καρβέλι, κυμαινόμενο από 0,5 έως 1 cm περίπου.

- Συνεκτικότητα: σκληρή και δύσκαμπτη, τραγανιστή όταν θρυμματίζεται και με τάση να σχηματίζει φύλλα.

- Χρώμα: από χρυσαφί μέχρι σκούρο καφετί.

- Γεύση φρυγανισμένου ψωμιού.

- Ψίχα:

- Σπογγώδης, ινώδης και συμπαγής υφή.

- Οι κυψελίδες δεν είναι πολλές, παρουσιάζουν ακανόνιστη κατανομή και αρκετά μεταβλητό μέγεθος.

- Χρώμα: υποκίτρινο, που θυμίζει το χρώμα του σπόρου σιταριού.

- Έντονη γεύση σιταριού.

4.3. Γεωγραφική περιοχή: Η ζώνη παρασκευής του ψωμιού που καλύπτεται με την Προστατευόμενη Γεωγραφική Ένδειξη "Pan de Cea" είναι τα όρια του δήμου του San Cristovo de Cea, που βρίσκεται στο βορειοδυτικό τμήμα της επαρχίας του Ourense.

4.4. Απόδειξη προέλευσης: Δικαίωμα να επισημαίνεται με την ΠΓΕ "Pan de Cea" θα έχει μόνον το ψωμί που προέρχεται από εγκεκριμένους για την παρασκευή του φούρνους, ευρισκόμενους εντός των ορίων της ζώνης παραγωγής, το οποίο παρασκευάζεται σύμφωνα με την παραδοσιακή μέθοδο παραγωγής, βάσει των επιβαλλόμενων από τη συγγραφή υποχρεώσεων προδιαγραφών και αυτών που θεσπίζονται στο εγχειρίδιο ποιότητας, και πληροί τις προϋποθέσεις που καθορίζονται για το συγκεκριμένο προϊόν.

Προκειμένου να εξακριβώνει εάν τηρούνται οι υποχρεώσεις της συγγραφής υποχρεώσεων και αυτές που θεσπίζονται στο εγχειρίδιο ποιότητας, ο οργανισμός ελέγχου και πιστοποίησης θα διαθέτει μητρώο φούρνων. Όλα τα φυσικά ή νομικά πρόσωπα που κατέχουν φούρνους καταχωρημένους στο εν λόγω μητρώο, όπως και οι εγκαταστάσεις και τα παραγόμενα προϊόντα, θα υποβάλλονται σε ελέγχους προκειμένου να διαπιστώνεται κατά πόσον τα προϊόντα που φέρουν την Προστατευόμενη Γεωγραφική Ένδειξη "Pan de Cea" ανταποκρίνονται στις απαιτήσεις της συγγραφής υποχρεώσεων.

Οι έλεγχοι θα διενεργούνται με επιθεωρήσεις των φούρνων, καθώς και μέσω της εξέτασης των δικαιολογητικών εγγράφων και αναλύσεων της πρώτης ύλης και του τελικού προϊόντος. Πέραν τούτου, θα ελέγχεται η αντιστοιχία ανάμεσα στη δυναμικότητα του κάθε φούρνου και στην ποσότητα προστατευόμενου ψωμιού που παράγει κάθε επιχείρηση.

Σε περίπτωση που εξακριβωθεί ότι το ψωμί δεν παρασκευάσθηκε βάσει των προδιαγραφών της παρούσας συγγραφής υποχρεώσεων και αυτών που θεσπίζονται στο εγχειρίδιο ποιότητας, ή ότι εμφανίζει αισθητά ελαττώματα ή αλλοιώσεις, το ψωμί δεν θα μπορεί να διατίθεται στην αγορά υπό την κάλυψη της Προστατευόμενης Γεωγραφικής Ένδειξης "Pan de Cea".

Τα ψωμιά που προστατεύονται από την προαναφερόμενη γεωγραφική ένδειξη θα φέρουν σφραγίδα εγγύησης, ετικέτα ή αριθμημένη οπίσθια ετικέτα, η οποία θα ελέγχεται, θα εκδίδεται και θα παρέχεται από τον οργανισμό ελέγχου, σύμφωνα με τους κανόνες που θεσπίζονται στο εγχειρίδιο ποιότητας.

4.5. Μέθοδος παραγωγής: Το σιτάρι θα μπορεί να παραλαμβάνεται στο αρτοποιείο υπό μορφή κόκκων ή αλεσμένο, συσκευασμένο σε καινούριους σάκους, οι οποίοι μπορεί να είναι κατασκευασμένοι από γιούτα, βαμβάκι, χαρτί ή άλλα εγκεκριμένα υλικά και θα φέρουν σαφή ένδειξη της προέλευσής τους. Θα φυλάσσεται στην αποθήκη μέχρις ότου χρησιμοποιηθεί, υπό κατάλληλες συνθήκες θερμοκρασίας και υγρασίας.

Η διαδικασία παρασκευής του ψωμιού περιλαμβάνει τα ακόλουθα στάδια:

- Ζύμωμα: το αλεύρι τοποθετείται σε σκαφίδι ή σε ζυμωτήριο. Του δίνεται το σχήμα ηφαιστείου, στο κέντρο του οποίου χύνεται νερό και αλάτι, καθώς και το προζύμι που προέρχεται από το προηγούμενο ζύμωμα. Στη συνέχεια, πραγματοποιείται το ζύμωμα του ζυμαριού επί τουλάχιστον 60 λεπτά όταν γίνεται με το χέρι, χρόνος που μειώνεται στα 45 λεπτά όταν το ζύμωμα γίνεται σε μηχανικό ζυμωτήριο.

- Ανάπαυση ("Durmi-lo neno"): η ζύμη παραμένει για χρονική περίοδο που κυμαίνεται, ανάλογα με τις συνθήκες του περιβάλλοντος, από 45 έως 60 λεπτά.

- Τεμαχισμός της ζύμης ("Tasar"): στη συνέχεια, η ζύμη τεμαχίζεται με το χέρι σε κομμάτια που ζυγίζουν περίπου 1,5 kg ή 0,75 kg, ανάλογα με το σχήμα του ψωμιού που θα παρασκευαστεί.

- Επαναληπτικό ζύμωμα ("Tendas"): επαναλαμβάνεται το ζύμωμα των κομματιών ζύμης που έχουν χωρισθεί, τα οποία στη συνέχεια αφήνονται ξανά να παραμείνουν επί 25 έως 30 λεπτά. Είθισται η ζύμη να υποβάλλεται σε τρεις "tendas", οι οποίες μπορούν να περιορισθούν σε δύο εφόσον οι συνθήκες είναι ευνοϊκές. Σε μία τέτοια περίπτωση, μετά τη δεύτερη "tenda" παρατείνεται ο χρόνος παραμονής της ζύμης.

- Φούρνισμα: στο κέντρο του άνω μέρους της ζύμης γίνεται μία εγκάρσια εγκοπή ("fenda") και τα κομμάτια τοποθετούνται στο φούρνο. Η διαδικασία του φουρνίσματος γίνεται σε διάφορα στάδια, με την ανακατανομή των κομματιών μέσα στον φούρνο, την απομάκρυνσή τους από την εστία θερμότητας, ώστε το ψήσιμο της παρτίδας να γίνει με πιο ομοιόμορφο τρόπο.

- Ψήσιμο: αφού τοποθετηθεί το σύνολο της φουρνιάς, η θύρα του φούρνου κλείνει και τα καρβέλια αφήνονται να ψηθούν επί τουλάχιστον 120 λεπτά.

- "Rever": Αφού βγουν από τον φούρνο, τα καρβέλια αφήνονται να κρυώσουν επί τουλάχιστον μία ώρα σε ράφια από ξύλο ή άλλο εγκεκριμένο υλικό, ώστε να χάσουν υγρασία προτού γίνει η αποστολή τους.

4.6. Δεσμός Ιστορικός:

Οι απαρχές της κωμόπολης San Cristovo de Cea και η παράδοσή της στην τέχνη της αρτοποιίας εξελίχθηκαν εκ παραλλήλου με την ιστορία της Μονής Santa María la Real της Oseira, του μοναστικού τάγματος των Αδελφών Cistercienses, το οποίο ουδέποτε εγκατέλειψε τις πρακτικές της άλεσης και της αρτοποιίας φροντίζοντας να διαθέτει τα αναγκαία μέσα προς το σκοπό αυτό, ενώ η κωμόπολη της Cea ήταν ο κυριότερος προμηθευτής ψωμιού.

Η πρώτη ιστορική αφήγηση στην οποία γίνεται αναφορά στα αρτοποιεία της Cea ανάγεται στο τελευταίο τρίτο του 13ου αιώνα, εποχή κατά την οποία ο Βασιλέας Sancho Δ' εκδίδει πράξη εκχώρησης προνομίου υπέρ της προαναφερθείσας μονής του Τάγματος των Cistercienses, με την οποία της παραχωρεί μία εκκλησία και ένα μηνιαίο πανηγύρι στο Coto de Cea, που θα λαμβάνει χώρα "οκτώ ημέρες πριν από τις καλένδες του Monterroso". Επίσης, παρέχεται στη μονή άδεια "να διαθέτει εφεξής λευκό ψωμί" που παρασκευάζεται για τους μοναχούς από τα αρτοποιεία της Cea. Οι συγκεκριμένες πράξεις εκχώρησης προνομίου περιλαμβάνονται στο "Tumbo de Oseira", τεύχη 14 και 15, και στο "Libro de los privilegios" (Βιβλίο των Προνομίων), τεύχη 95 και 96, ως αποσπάσματα συμβολαιογραφικής πράξης του 1407.

Στα χρόνια που ακολούθησαν την έκδοση της πράξης του Βασιλέα Sancho Δ' σημειώθηκε ανάπτυξη της δραστηριότητας αρτοποιίας στην περιοχή και πραγματοποιήθηκε η αναγκαία κατασκευή των φούρνων, γεγονός που καταδεικνύεται από τις διάφορες τεκμηριωμένες δικαστικές πράξεις του τέλους του 13ου αιώνα, στις οποίες γίνεται μνεία στην ύπαρξη φούρνων.

Άλλα έγγραφα, μεταγενέστερων περιόδων, αναδεικνύουν τη σημασία της συγκεκριμένης δραστηριότητας στη Cea. Έτσι, το Βιβλίο της Αδελφότητας του San Lorenzo (1624), στο σημείο όπου περιγράφει τη διοργάνωση της γιορτής που πραγματοποιείται κάθε χρόνο προς τιμήν του αγίου, αναφέρει ότι "το γεύμα των μουσικών που θα συμμετέχουν στη τελετή θα αποτελείται από ένα αρνί, ένα cañado κρασί, ένα ferrado στάρι για βράσιμο, πληρώνοντας το αρτοποιείο για τις υπηρεσίες ...".

Κατά την περίοδο του Οίκου της Αυστρίας, αναπτύχθηκε η δραστηριότητα αρτοποιίας στην κωμόπολη, όπως προκύπτει από τα διάφορα σχόλια που περιλαμβάνονται σε πηγές αρχείων. Επίσης, είναι φανερό ότι οι γυναίκες είναι αυτές που ασχολούνται κατά κύριο λόγο με την εργασία ψησίματος στο φούρνο, κάτι που απλώς επιβεβαιώνει ένα έθιμο προερχόμενο από παλαιότερες εποχές σχετικά με τον καταμερισμό της εργασίας, ώστε οι γυναίκες να είναι εκείνες που ασχολούνται με δουλειές που σχετίζονται με την εστία και, κατ' επέκταση, με τη φωτιά.

Στη διάρκεια του 18ου αιώνα, από τον νεοεμφανιζόμενο Οίκο των Βουρβόνων δρομολογείται ένα πολιτικό σχέδιο για τον εκσυγχρονισμό του Βασιλείου. Προς το σκοπό αυτό υλοποιούνται διάφορες δράσεις, στις οποίες συγκαταλέγεται η κατάρτιση του Κτηματολογίου της Ensenada, κατά τη διάρκεια της βασιλείας του Φερδινάνδου ΣΤ'. Σε αυτό καταχωρούνται ως αρτοποιοί, στα τέλη του 1752, δεκαπέντε άτομα σε σύνολο 82 κατοίκων της περιοχής. Επιπλέον, είναι γνωστές οι ονομασίες των δώδεκα φούρνων που βρίσκονται καταχωρημένοι στον τόμο "Real de Legos" του προαναφερόμενου Κτηματολογίου. Όλα τα προαναφερθέντα επιβεβαιώνουν το γεγονός ότι η άσκηση της συγκεκριμένης δραστηριότητας έχει στη Cea παράδοση πολλών αιώνων.

Τον επόμενο αιώνα, οι πρώτοι οδηγοί της Galicia επεσήμαιναν την ποιότητα του ψωμιού της Cea και, ακόμη και στη σημερινή εποχή, συνεχίζουν να εμφανίζονται διάφορες βιβλιογραφικές αναφορές από διανοούμενους αναγνωρισμένου κύρους, όπως του Vicente Risco ή του Ramón Otero Pedrayo, στις οποίες υπογραμμίζεται η σημασία της βιομηχανίας τοπικού σταρένιου ψωμιού στο San Cristovo de Cea. Σήμερα, η αρτοποιία εξακολουθεί να είναι η κυριότερη γεωργοβιομηχανική δραστηριότητα του δήμου, αποτελώντας αντικείμενο άνω των είκοσι φούρνων. Εδώ και μερικά χρόνια, πραγματοποιείται επίσης μία γιορτή ψωμιού τον Ιούλιο.

Όλα όσα περιγράφονται ανωτέρω συνοψίζονται στην εξέχουσα θέση που κατέχει το ψωμί στο έμβλημα του δήμου του San Cristovo de Cea, το οποίο εγκρίθηκε βάσει του Διατάγματος 296/1989, της 28ης Δεκεμβρίου 1999, που εξέδωσε το Περιφερειακό Συμβούλιο της Galicia.

Συνθήκες παραγωγής

Χαρακτηριστικό στοιχείο της διαδικασίας παραγωγής είναι οι φούρνοι που χρησιμοποιούνται για την παρασκευή του ψωμιού της Cea, οι οποίοι διακρίνονται τόσο από το σχήμα τους όσο και από το υλικό που χρησιμοποιείται στην κατασκευή τους.

Οι φούρνοι έχουν κυκλικό σχήμα, με ημισφαιρικό θόλο που κατασκευάζεται με τη συναρμογή ογκόλιθων γρανίτη, οι οποίοι λαξεύονται σε στερεομετρικά σχήματα ίσων διαστάσεων και πάχους. Με τον συγκεκριμένο τρόπο θραύσης των ογκόλιθων επιτυγχάνεται ομοιόμορφη θέρμανση του εσωτερικού χώρου του φούρνου, ενώ το ίσο πάχος των τεμαχίων που σχηματίζουν τη βάση του έχει ως αποτέλεσμα το ομοιόμορφο ψήσιμο του ψωμιού.

Ο γρανίτης που χρησιμοποιείται στις κατασκευές αυτού του είδους είναι ο αποκαλούμενος "στικτός γρανίτης", προερχόμενος από το ίδιο λατομείο, προκειμένου να υπάρχει ομοιογένεια όσον αφορά τις διαστάσεις των κόκκων και το πορώδες, επιτυγχάνοντας έτσι μεγαλύτερη ομοιομορφία.

Στους φούρνους που κατασκευάσθηκαν πιο πρόσφατα, το υλικό που αποτελεί το θόλο είναι πυρίμαχο, αν και διατηρείται η προϋπόθεση της ομοιομορφίας.

4.7. Δομή του ελέγχου Ονομασία: Dirección General de Industrias y Promoción Agroalimentaria de la Consellería de Política Agroalimentaria y Desarrollo Rural. Xunta de Galicia

Τίτλος: Rúa dos Irmandiños s/n. Santiago de Compostela. A Coruña.

4.8. Επισήμανση: Τα καρβέλια που διατίθενται στο εμπόριο υπό την κάλυψη της Προστατευόμενης Γεωγραφικής Ένδειξης "Pan de Cea" θα πρέπει, αφού λάβουν τη σχετική πιστοποίηση, να είναι εφοδιασμένα με σφραγίδα, ετικέτα ή οπίσθια ετικέτα με αλφαριθμητικό κωδικό και αύξοντα αριθμό, η οποία θα εγκρίνεται και θα χορηγείται από τον οργανισμό ελέγχου, και θα συνοδεύεται από το επίσημο λογότυπο της γεωγραφικής ένδειξης. Στις ετικέτες και οπίσθιες ετικέτες θα αναγράφεται υποχρεωτικά η ένδειξη Indicación Geográfica Protegida "Pan de Cea".

4.9. Εθνικές απαιτήσεις - Νόμος 25/1970, της 2ας Δεκεμβρίου 1970, για το καθεστώς της αμπέλου, των οίνων και των αλκοολούχων ποτών.

- Διάταγμα 835/1972, της 23ης Μαρτίου 1972, περί εγκρίσεως του κανονισμού εφαρμογής του Νόμου 25/1970.

- Απόφαση του Υπουργού Γεωργίας, Αλιείας και Διατροφής, της 25ης Ιανουαρίου 1994, για την αντιστοιχία της ισπανικής νομοθεσίας με τον κανονισμό (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό Διάταγμα 1643/1999, της 22ας Οκτωβρίου 1999, για τον καθορισμό της διαδικασίας διεκπεραίωσης αιτήσεων καταχώρησης των Προστατευόμενων Ονομασιών Προέλευσης και των Προστατευόμενων Γεωγραφικών Ενδείξεων στο κοινοτικό μητρώο.

Αριθ. ΕΚ: ES/00310/20.8.2003.

Ημερομηνία παραλαβής του πλήρους φακέλου: 9 Οκτωβρίου 2003.